b'\n_START_ARTICLE_\nKiinanaavikkokissa\n_START_SECTION_\nTuntomerkit\n_START_PARAGRAPH_\nTurkin v\xc3\xa4ri\xc3\xa4 lukuun ottamatta t\xc3\xa4m\xc3\xa4 kissa muistuttaa ulkomuodoltaan eurooppalaista villikissaa. Sen pituus on 80 cm, h\xc3\xa4nn\xc3\xa4n pituus 35 cm. Turkki on hiekanv\xc3\xa4rinen, mahapuoli l\xc3\xa4hes valkea, jaloissa ja h\xc3\xa4nn\xc3\xa4ss\xc3\xa4 on musta raidoitus. Lis\xc3\xa4ksi sen vartalossa on vaaleita pystyraitoja, jotka tuskin erottuvat. Talviturkki on kes\xc3\xa4turkkia tuuheampi, sill\xc3\xa4 se el\xc3\xa4\xc3\xa4 kylmill\xc3\xa4 alueilla. Se painaa noin kuusi kiloa.\n_START_SECTION_\nElinalue\n_START_PARAGRAPH_\nSen elinalueita ovat Kiinassa Tiibet, Qinghai, Gansu ja Sichuan. Se asustaa harvahkoissa metsiss\xc3\xa4 ja pensaikkoisessa maastossa, mutta nimest\xc3\xa4\xc3\xa4n huolimatta sit\xc3\xa4 tavataan harvoin todellisilla aavikoilla. Ne voivat el\xc3\xa4\xc3\xa4 jopa kolmen kilometrin korkeudessa.\n_START_SECTION_\nRavinto\n_START_PARAGRAPH_\nKiinanaavikkokissa on aktiivinen y\xc3\xb6aikaan: se saalistaa jyrsij\xc3\xb6it\xc3\xa4, piiskuj\xc3\xa4niksi\xc3\xa4 ja lintuja. Kissa on Kiinassa suojeltu, mutta se on silti uhanalainen, sill\xc3\xa4 sen t\xc3\xa4rkeint\xc3\xa4 ravintoa piiskuj\xc3\xa4niksi\xc3\xa4 myrkytet\xc3\xa4\xc3\xa4n. Kissat joko kuolevat myrkkyyn tai v\xc3\xa4henev\xc3\xa4t ravinnon puutteen takia.\n_START_SECTION_\nAlalajit\n_START_PARAGRAPH_\nAlalajeja on kolme, Felis b. bieti it\xc3\xa4isill\xc3\xa4 seuduilla ja Felis b. chutuchta sek\xc3\xa4 Felis b. vellerosa l\xc3\xa4nness\xc3\xa4. Jotkut auktoriteetit pit\xc3\xa4v\xc3\xa4t chutuchtaa ja vellerosaa villikissan alalajeina.'